Ál meer tekens van naderende virusvlaag(Foto: Unsplash) Data van die Nasionale Instituut vir Oordraagbare Siektes (Nios) dui daarop dat die sesde vlaag van die koronavirus moontlik al hoe nader kruip. Nios doen toetse op watermonsters van talle afvalwater-behandelingsaanlegte landwyd en gebruik dit om die voorkoms van die virus in ŉ bepaalde gebied te bepaal. Volgens die instituut is daar ŉ geleidelike toename in die voorkoms van SARS-CoV-2 in afvalwater in gebiede soos Johannesburg, Tshwane, Ekurhuleni en eThekwini. “Ons begin toenames van SARS-CoV-2 in sekere afvalwater-behandelingsaanlegte sien, wat ŉ dreigende vlaag kan aandui. “Hierdie gebiede sal fyn dopgehou moet word vir kliniese gevalle,” het Nios Vrydag gesê. Die aanlegte waar toenames reeds bespeur is, is Daspoort in Pretoria, Goudkoppies in Johannesburg, Hartebeesfontein in Ekurhuleni, Sterkwater in Bloemfontein, en Sentraal in eThekwini. Maroela Media het vroeër berig ŉ sesde vlaag is dalk op hande, met kenners wat hoop dat dit nes die vorige vlaag ŉ matige een sal wees. Virusvlae volg sedert die uitbreking van Covid-19 in Maart 2020 sowat elke drie maande op mekaar. Dit is egter nie tans moontlik om te bepaal of die minder ernstige Omikronvariant en die verskillende subvariante die nuwe vlaag gaan dryf en of dit ŉ heeltemal nuwe variant gaan wees wat dié keer kop uitsteek nie.